KOMISIJOS REGLAMENTAS (EB) Nr. 508/2006
2006 m. kovo 29 d.
iš dalies keičiantis Reglamentą (EB) Nr. 174/1999 dėl pieno miltelių, eksportuojamų į Dominikos Respubliką, eksporto licencijų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 30 straipsnio 1 dalį,
kadangi:
(1)
1999 m. sausio 26 d. Komisijos reglamento (EB) Nr. 174/1999, nustatančio išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų (2), 20a straipsnyje pateiktos išsamios pieno miltelių kvotų valdymo taisyklės, susijusios su eksportu į Dominikos Respubliką pagal Europos bendrijos ir Dominikos Respublikos susitarimo memorandumą, patvirtintą Tarybos sprendimu 98/486/EB (3).
(2)
Atsižvelgiant į Dominikos Respublikoje augančią pieno miltelių mažmeninėse pakuotėse paklausą, tikslinga į Reglamento (EB) Nr. 174/1999 20a straipsnyje nustatytus eksporto licencijos reikalavimus atitinkančių produktų sąrašą įtraukti 0402 10 11 9000 produkto kodą.
(3)
Kadangi nuo paraiškos licencijai gauti pateikimo dienos ir faktinio eksporto pradžios gali praeiti daug laiko, patirtis rodo, kad labai sudėtinga numatyti, kokia bus galutinė produkto pakuotė eksportavimo dieną. Siekiant išspręsti šią problemą, turėtų būti leidžiama sukeisti produktus, jei jų eksporto grąžinamųjų išmokų normos yra vienodos ir jei eksportuotojas to paprašo iki eksporto formalumų užbaigimo.
(4)
20a straipsnio 4 dalies a punktu dalis kvotos atidedama tiems eksportuotojams, kurie gali įrodyti, kad atitinkamus produktus eksportavo trejus kalendorinius metus iki paraiškų pateikimo laikotarpio. Paaiškėjo, kad dėl ypatingų laikinų aplinkybių Dominikos Respublikoje, kai kurie tradiciniai eksportuotojai negalėjo vykdyti eksporto vienais ataskaitiniais metais, nors jie gali įrodyti jų vykdyto eksporto pastovumą. Todėl reikėtų pratęsti ataskaitinį laikotarpį.
(5)
Todėl Reglamentą (EB) Nr. 174/1999 reikėtų atitinkamai iš dalies pakeisti.
(6)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 174/1999 20a straipsnis iš dalies keičiamas taip:
1)
3 dalyje prieš kodą 0402 10 11 9000 įterpiamas produkto kodas 0402 10 19 9000;
2)
4 dalies a punktas pakeičiamas taip:
„a)
pirmoji dalis, sudaranti 80 % arba 17 920 tonų, paskirstoma Bendrijos eksportuotojams, galintiems įrodyti, kad jie ne mažiau nei trejus iš ketverių kalendorinių metų iki paraiškų pateikimo laikotarpio į Dominikos Respubliką eksportavo 3 dalyje nurodytus produktus;“;
3)
pridedama ši 18 dalis:
„18. Nukrypstant nuo 5 straipsnio 1 dalies, licencijų turėtojams paprašius, jiems gali būti leista pakeisti 16 skirsnyje nurodytą eksporto licencijos kodą į kitą kodą, nurodytą šio straipsnio 3 dalyje, jei išmokos yra vienodos.
Toks prašymas pateikiamas iki Reglamento (EB) Nr. 800/1999 5 arba 26 straipsniuose nurodytų formalumų užbaigimo.
Per dvi darbo dienas nuo produkto kodo pasikeitimo atitinkamos valstybės narės kompetentingos institucijos Komisijai pateikia:
a)
licencijos turėtojo pavadinimą ir adresą;
b)
licencijos serijos numerį arba licencijos išrašą ir išdavimo datą;
c)
pradinį produkto kodą;
d)
galutinį produkto kodą.“.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas tik eksporto licencijoms, kurios yra taikomos nuo 2006 m. balandžio 1 d. pagal Reglamento (EB) Nr. 174/1999 20a straipsnį.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. kovo 29 d.